سيرة الظاهر بيبرس
['Samsam22', 'MenoBot', 'Ramsis II', 'Ghaly', 'Eskandarany', 'GhalyBot', 'Redaking', 'M777', '163.121.179.123', 'Raafat', 'عبقري 2009', '82.225.223.183', 'SPQRobin', 'MystBot', '41.196.242.68', 'Abanima', 'AvocatoBot', 'Meno25', '41.233.226.12', '86.108.17.121', '41.233.242.213', 'Luckas Blade', 'Addbot']
المقاله دى عن سيرة الظاهر بيبرس هى قصه شعبيه خياليه مش عن سيرة حياته التاريخيه الحقيقيه السيره التاريخيه هنا الظاهر بيبرس thumb سيرة الظاهر بيبرس واسمها كمان السيرة الظاهرية حكاية شعبيه طويله بتحكى قصة حياة السلطان المملوكى الظاهر بيبرس البندقدارى اللى حكم مصر الشام وعمل اعمال بطوليه هو بيدافع عن البلاد ضد المغول والصليبيين وفى الغالب الحكاية دى اتكتبت فى القاهره ايام المماليك واتطورت وكبرت ويا الايام لحد ماخدت فورمتها الأخرانيه ايام العثمانليه ودى فتره طويله خدتلها بتاع قرنين ونص من عمر الزمن ارضية السيره right المغول خطفوا بيبرس هو عيل صغير واشتراه واحد اسمه العماد الصايغ وبعدين باعوه لأمير حماه فى الشام واللى كان اسمه علاء الدين أيدكين وكان معروف كمان باسم البندقدار بس وبعد كده ودوا بيبرس مصر وخش فى خدمة السلطان الأيوبى الصالح أيوب فى سنة اشترك بيبرس فى معركة المنصورة المشهورة اللى اتغلب فيها الصليبيين وكبيرهم الملك الفرنساوى لويس التاسع وبقاله هو وصحابه المماليك شنه ورنه فى البلد بعد كدة بكام سنه فى سنة ايام السلطان قطز طلع بيبرس على راس طلايع العسكر المصرى اللى كسر المغول فى معركة عين جالوت وبعدها فى نفس السنه بيبرس بقى سلطان وفضل من يوميها يحامى عن البلاد ضد الصليبيين والمغول اللى كانو متربصينلها وعايزين ياخدوا بتارهم لكن بيبرس فضل يرازيهم ويخش فى معارك معاهم يغلب فيهم والناس حبته قوى وقال عليه المؤرخ ابن اياس بعد سنين انه كان راجل بطل شجاع زائد كل نصراته على الصليبيين والمغول بيبرس رجع الخلافة العباسية اللى كان المغول محوها بعد ماهد بغداد وخدوها وقتلوا الخليفة بتاعها سنة وكمان رجع صلا الجمعة للجامع الازهر اللى صلاح الدين الأيوبى كان منعه هناك وعمل اصلاحات ادارية واجتماعية كبيرة وكان بيعاين بنفسه تظلمات الناس فى دار العدل فى القاهرة وساعات كان بيتنكر وينزل يلف يدور فى الشوارع عشان يعرف أحوال الناس ويشوف ازاى عايشين وكان فى رمضان بيأكل ليلاتى خمستلاف غلبان ومع كل ده كان راجل متواضع وبيساعد العساكر بايديه فى حفر الخنادق وشيل الطوب وجر المجانيق كل الحاجات دى خلت الناس تحبه وتنبهر بيه فسموه ابو الفقرا والمساكين أسد مصر ولما مات الناس اتنكدت وزعلت عليه قوي ونعاه المؤرخ المصرى محيى الدين بن عبد الظاهر فى قصيدة شعرية مؤثرة بتقول لهفى على الملك الذى كانت به الدنيا تطيب كل كفر منزل الظاهر السلطان من كانت له منن على كل الورى وتطول الحكواتيه كانو بيسلوا الناس بالحكايات على القهاوى بيبرس اتحول فى وجدان المصريين من حاكم لبطل جدع مغوار حكاياته وحواديته بتحكيها حكواتيه صنعتهم حكى حكاياته على القهاوى وكان اسمهم الظاهريه والقهاوى دى كات برضه اسمها الظاهريه وكات هى كمان شغلتها حكايات بيبرس وكات فيه كتيبات بحواديت بيبرس بتتباع فى حوارى القاهرة القديمه الرصفان وفى مكتبات كات موجودة زمان جنب جامع سيدنا الحسين حكى الحكايات والحواديت كان منتشر ورايج فى القهاوى ايام المماليك وكان طريقه للتسلية زى خيال الضل وكان الحكواتى من دول بيقدر يلم الناس من سنةة الشعب وكان فاهم ازاى يرضى ميولهم بطريقته البسيطه المشوقه وكان فيه منهم حكواتية يقدر الواحد منهم انه يرتجل حواديت وحكايات طويلة هو قاعد يحكى وكان فيه حكواتيه بيستعملوا الربابة والات مزيكا تانيه عشان يحلوا القعده الظاهر بيبرس بيعتبر الحاكم الوحيد فى تاريخ مصر اللى بقى بطل شعبى اسطورى واتعملتله سيرة طويلة زى دى بتتحكى على القهاوى والناس كبيرهم وصغيرهم كانو بيتداولوها السيرة كات ملحمة جدعنة وفدا بيرددها الشعرا والحكواتيه عشان يثيروا النخوة فى الناس السيره ابطالها السيره اتكتبت فى القاهره ايام المماليك وخدت شكلها الأخرانى ويا بدايات ايام الترك العثمانلية ومع ان اكبر حته من حوادثها كات فى مصر وابطالها مصريين بيتكلموا مصرى بس السيرة برضه غطت حتت فسحه بره مصر زى شمال البحر المتوسط والجزر البريطانيه السيره بتعتبر اكبر عمل أدبى شعبى فى تاريخ مصر واتجمع منها بتاع الف صفحه بتدى صوره مشوقه عن عصر البطولات والتضحيات وبتمتاز بخيال رحب وكلها حكايات ظريفه زائد انها بتصور حال العيشه فى المجتمع المصرى أيام المماليك بطريقة واضحة وبسيطه ومع انها حكايه شعبية لكن بنيتها القصصية متسبكه ومتمكنه وفيها كل عناصر القصة زى السرد وتسلسل الحوادث والحكايه أكترها نثر بس فيها كمان أشعار أزجال وأمثله شعبيه وكلام دينى أكيد كان بيشد ودان السميعه السيره الظاهريه فسرت الأحداث التاريخيه المهمه بطريقه خياليه وفيها شخصيات تاريخيه حقيقيه ومعروفه بس بأسامى وكنايات تانيه حوادث السيرة بتبدأ بكلام دينى بيقول الحمد لله الحق المبين المحسن البر الأمين السلام الذى سلم على العقب وال مرات والبنين الذى آمن به كل شئ وبعد كام حكايه خياليه حصلت فى بغداد بتتنقل لحته بتوصف فيها وصف شيق طلعة هلاون هولاكو على بغداد فسار الملعون هلاون فى ستين الف من الفرسان وكلهم يعبدون النيران دون الملك الديان راكبين خيول زى الغزلان وساروا يقطعون البرارى والوهاد طالبين ارض بغداد بيبرس خش القاهره من باب النصر اول طلوع لبيبرس فى السيرة طالع على انه واد غلبان عيان ومذلول اسمه محمود العجمى نفسه مصدوده وحالته كرب لا بياكل ولا بيشرب ولا بينام من بلاوى العيا اللى فيه بس امير طيب اسمه أيدمر وجدع بيتاجر فى مماليك السلطان الصالح أيوب اسمه فى السيرة الخواجه على ابن الوراقه شافوه وحنوا عليه وفهموا من نباهته وطريقة كلامه انه امير من ولاد ملوك خوارزم فاكرموه وخلوا بالهم عليه لغاية مانفسه اتفتحت على الأكل وقال نفسه ياكل كشك بالفراخ وبعد شويه خف وبقى زى الجن وبقت الخلق بتحترمه وبتعمله حساب وتعدى الحوادث فى السيرة لغاية مابيبرس يسمع عن مصر من راجل وزير اسمه نجم الدين البندقدارى اللى قاله عن مصر ان هنياله اللى يسكن فيها ويتضلل بسماها ويشرب من مية نيلها ده مفيش بلد اتخلقت زيها فيها جوامع وفيها الأهرمات اللى ماتخلقش أخوها وفيها العلما والشعرا والكتاب فحبها بيبرس واتعلق قلبه بيها وراح عليها وياه وخش القاهرة من باب النصر ويادوبك بعد شويه راح متبنيه الملك الصالح ومراته فاطمه شجر الدر بعد ما الملك الصالح حط القبضه مابينه وبينه وقاله يابنى ده عهد الله شهد الله علينا انك ابنى وانا ابوك وراح واخده على مراته شجرة الدر وحط القبضه مابينهم وبتحكى السيره ان محمود بيبرس كان اصغر ابن لملك اسمه شاه جمك من ارض خراسان وان ابوه ده كان عايز يعمله ملك فاتغاظوا اخواته الاتنين منه ودبروا له بلوه عشان يقتلوه ويخلصوا منه بس قلبه حس بالموضوع فطفش منهم وكت على خوارزم وبعد حبه قابلهم تانى فراحوا ماسكينه ورابطينه ورميينه فى حفره ففضل قاعد فيها مستنى الفرج لغاية مالقاه راجل من بتوع الرافضيه فراح واخده الشام وبايعه هناك للخواجه على بن الوراق وعلى فكره السلطان قطز الى ماجتلهوش سيره فى الحكايه كان قال للناس ان اسمه الحقيقى محمود بن ممدود وانه كان امير من خوارزم الشخصيات الظاهر بيبرس صحابه فى السيره سليمان الجاموس عماد الدين بن علقم ابراهيم الحورانى بتحكى السيره ان السلطان الصالح أيوب كان راجل زاهد بتاع ربنا وبيعمل كرامات وماكنش بياخد حاجه من بيت المال وكان بيسترزق من جدل الخوص وعمل القفف وكان عايش الدقه والقراقيش والسيره بتسميه الملك الصالح أيوب ولى الله المجذوب ومراته طالع اسمها السيدة فاطمة شجرة الدر ده اسمها الشعبى فى السيره فى التاريخ ما اسمهاش فاطمه لكن شجر الدر من غير تاء مربوطه عملاها السيرة ست صالحه متدينه ونبيهه وكات بتقول لبيبرس يابنى هو كان بيقولها يا أمى والسيره بتقول ان شجرة الدر دى كات بنت خليفه اسمه المقتدر بس المغول خلصوا على ملكه فى بغداد وان شجرة الدر اتسمت بالاسم ده لان أبوها الخليفه اداها فستان معمول كله من اللولى فلما لبسته بقت عامله زى شجرة اللولى فسموها شجرة الدر اكمن أبوها كان بيحبها قوى راح مديها ملك مصر فلما راحت على هناك عشان تاخد حقها فى الملك لقت هناك الملك الصالح قاعد يحكم فراح متجوزها وقدر بكده انه يقعد معاها فى الحكم السيره فيها شخصيات شرانيه معاديه بيبرس وبتكيد له وشخصيات فى صفه وبتعينه الشخصيات المعاديه شوية أندال منهم أيبك التركمانى وده طالع وزير للملك الصالح وكان فى الاصل ملك الموصل بس طمع بقى فى ملك مصر وراح عليها وفى دماغه انه أولى بحكمها بدل الملك الصالح قلاوون طالع كمان شخصيه معاديه وفيه واحد بطرك صليبى اسمه جوان جه مصر على انه شيخ كبير اسمه صلاح الدين العراقى وعينه الملك الصالح فى شغلانة قاضى القضاه جوان ده كان مسك صلاح الدين العراقى هو رايح مصر وخلاه يعلمه فقه وشريعة المسلمين وبعدين قتله ولبس هدومه وخش مصر على انه هو وكان عمال يضحك الصليبيين ويوزهم المسلمين ويقولهم المسيح بيطلع له كل شويه ويوعده انهم حايغلبوا المسلمين وفيه بقى شخصيات لناس جدعه بتساعد بيبرس زى جمال الدين شيحه وده راجل مكار بتاع ملاعيب ليه قدرات التنكر وتقمص الشخصيات وهوايته انه يتملك طبايا وقلاع هو اللى بيتنسب له فى مصر لغاية النهارده المثل اللى بيقول ملاعيب شيحه وفيه كمان سليمان الجاموسى عماد الين بن علقم الأسطى عثمان ابن الحبله السايس بتاع بيبرس ابراهيم الحورانى وده راجل سريع قوى فى الجرى ولاحد يقدر يسبقه الفداويه ولاد اسماعيل والسيره بتتريق على عدوين بيبرس ومدياهم أسامى تضحك زى ابو الشر سرجويل المهرى ظنيط والعايق عركتر وعقيرب حبظلم بظاظا معركة المنصورة فى السيره الحملة الصليبية السابعة شكل معركة المنصورة واللى حصل بعدها بيختلف عن اللى قالوه المؤرخين السيرة واللى هى طبعا حكايه شعبيه خياليه ماحصلتش بجد بتحكى ان الموضوع ابتدا لما السلطان الأيوبى عيسى توران شاه ابن الملك الصالح اللى مات جاله جواب من ريس دمياط بيستغيث بيه فيه وبيقوله ان فيه جيش صليبى كبير قايدينه اربع ملوك صليبيين ومعاهم جوان وسيف الروم نزل وعسكر جنب دمياط بعد عيسى ماقرا الجواب نده على أيبك وقاله يروح على دمياط يكسرهم ويخلص عليهم وراح أيبك بس رجع هو المكسور وقال لعيسى انه اتغلب والصلبيين أخدوا فلوسهم وحاجتهم اكمن الصليبيين كان عددهم كبير وانه بستر من ربنا قدر ينفد بجلده منهم فراح عيسى منادى الوزير شاهين وده كان وزير ابوه واستشاره ايه يسوى فنصحه شاهين بانه أحسن حاجه يعملها عشان يكسب انه يبعت الامير بيبرس يخلص الموضوع وقاله ان ابوه كان بيتكل عليه فى محاربة عدوينه بس بيبرس فى اللحظه دى كان محبوس اكمن كان عليه دين ماسددهوش عيسى خد بنصيحة الوزير وطلع بيبرس من الحبس وكتب حجه بان بيبرس يبقى ملك بعده بس طلع بيبرس ومعاه توران شاه والعسكر على دمياط وقدر بيببرس انه يغلب الصليبيين فجريم على المنصوره هو طار وراهم بالعسكر وغلبهم فراحم جاريين على فارسكور هو وراهم بالعسكر وقامت معركة كبيرة بس والمعركة شغاله قال توران شاه يبنوله برج يطلع فوقيه يتفرج المعركه فبنوله برج وطلع يتفرج اللى بيحصل هو عمال يشرب خمره فلما بيبرس شافه قاعد فوق البرج يتفرج ويسكر ساب المعركه وراح له ونادى عليه من تحت وقاله بلاش موضوع شرب الخمره ده فاتلجلج توران شاه هو بيبعد الكبايه وراح مندب واقع من فوق ومات فى ساعتها فرجع بيبرس للمعركه بعد ما خلصت المعركه الامرا لبسوا بيبرس الموضوع وقالوا ده هو اللى قتل توران شاه لما سمع بيبرس الكلام ده وفهم انهم ناويين يورطوه فى قتل توران شاه راح مسلم امره لله وقعد يتوسل ليه انه ينجيه من الناس دول ربنا ماخيبش رجاه فيه يادوبك لحظه وراح ظاهر فارس اسمه ضاع اسمه ولم يجده وراح رايح على توران شاه ونافخ فيه الروح فقام توران شاه وقال يا اخوانى عليكم بتقوى الله وطاعته واعلموا ان بيبرس برىء من دمى برأة الذئب من دم يوسف وبعد ماقال الكلمتين دول مات تانى بس كل اللى كانو موجدين عرفوا ان بيبرس مالهوش دخل فى حكاية موتة توران شاه العركه العرش طلع بيبرس من تهمه قتل توران شاه زى الشعره من العجينه بس قامت هيصه على مين يمسك الحكم فى البلد بعد ما توران شاه ساب الدنيا باللى فيها ودخل أيبك فى عركه ويا شجرة الدر اللى كان وياها حجه من ابوها الخليفه بان البلد بلدها والملك ملكها وخلصت العركه على ان شجرة الدر تبقى الملكه ووياها بيبرس نايبها ووكيلها بس الخليفه اللى وقتها كان فى بغداد مارضاش انهم يخلوا واحده ست تبقى ملكة البلد فقالت لهم شجرة الدر ان مفيش حاجه فى القرأن تمنع الستات من حكم البلاد لكن على أى حال حاتتنازل للراجل اللى يحبوا يعملوه ملك فقال العلما احسن حاجه انهم يعملوا قرعه مابين بيبرس وأيبك واللى يكسب يبقى هو السلطان وطلعت القرعه على حظ أيبك وبيبرس قال ان ماعندهوش مانع ان أيبك يحكم بس بشرط انه مايعملش ولا حاجه من غير موافقتهم وبكده بقى أيبك سلطان مصر بس المصريين ماكانوش بيحبوا أيبك ونزلوا تريقه عليه فاتغاظ وراح لصحابه قلاوون بشتك سنقر علاء الدين وقالهم ان صدره طفحان غل من بيبرس وتهزيئ الناس لانهم بيحبم بيبرس راح أيبك على بيبرس وقاله يبنيله نفق تحت الارض بيوصل من بيته للقلعة عشان يمشى فيه من غير الناس ماتشوفه فى روحانه ومجيته فبناله بيبرس النفق زى ما طلب منه وبعد ماخلصه قاله أيبك انه عاوز يتجوز امه الست فاطمه شجرة الدر وقاله يروح يقولها اكمنه كان عارف ان شجرة الدر كات ناوية تقتل أى حد يقولها ان أيبك طالب ايدها وراح بيبرس يقول لشجرة الدر هو مش دريان بالبلوه اللى أيبك عاوز يدبسه فيها بس قبل بيبرس ما يوصل شجرة الدر نعست وخدت ليها تعسيله فجالها الصالح أيوب فى المنام وقالها بيبرس جى فى السكه وحايطلب منها حاجه وانها لازم توافق على اللى حايقولهلها فلما جه بيبرس وقالها قالت له ماشى ووافقت على الجواز من أيبك بس بشرط ان كل فلوسها تبقى فلوس بيبرس اخرة ايبك وشجرة الدر اتجوز أيبك شجرة الدر بس فضل برضه متغاظ من بيبرس ومليان منه فقعد يكيد له ويوضب له بلاوى مع صحابه لغاية ماراح اتجوز على شجرة الدر ست تانيه اسمها سالمه البدويه وزود فى الموضوع وراح لشجرة الدر يقولها انها بتخونه مع بيبرس فالست اتخضدت واتقهرت وجاتلها صدمه جامده وخشت فى نوبه عصبيه ولما نامت شافت الصالح أيوب تانى فى المنام بيقولها تاخد السيف وتقتل بيه أيبك فلما صحت راحت دورت السيف وخدته وضربت بيه أيبك فقعد يصرخ وينادى على ابنه احمد المنصور على بس لما ابنه وصل الأوده لقاه مرمى ميت عل الارض فراح هاجم على شجرة الدر بس فلتت منه وفلسعت فراح طاير وراها وفضل يجرى وراها ويحلق عليها لحد ما وقعت من السطوح وماتت هى كمان سلطنة بيبرس الوزير شاهين والحراس لما سمعم الدوشه جم جرى يشوفوا ايه اللى حصل وراحم ماسكين احمد وحابسينه وبعت الوزير شاهين جواب لبيبرس اللى كان ساعتها مسافر بره مصر وحكاله على اللى حصل فزعل بيبرس قوى على امه شجرة الدر ورجع طوالى على مصر وزار تربتها وبقى هو السلطان وراح حارب الصليبيين وغلبهم ومسك جوان وقتله بالطريقه دى السيره اتعاطفت مع شجرة الدر وعملت قصه خياليه عن ظروف جوازها من ايبك وقتلها ليه وكمان ادت لبيبرس شرعيه حكم شعبيه وبراته من قتل توران شاه والسلطان قطز اللى ماجابتلهوش سيره اصلا سيرة الظاهر بيبرس اللى حولت حاكم لبطل جدع بتتحكى حكاياته على القهاوى واتنقلت من جيل لجيل على مر قرون ومش سنة ولا اتنين حاجه فريده ماحصلتش فى التاريخ لا على ايد ولا من بعد من الصدف ان لقب بيبرس يكون الظاهر ففعل سيرته الشعبيه الضخمه أظهرته وميزته على كل ملوك الدنيا عشان تاريخ الظاهر بيبرس الحقيقى شوف الظاهر بيبرس فهرس وملحوظات المصادر والمراجع ابن اياس بدائع الزهور فى وقائع الدهور مدحت الجيار دكتور الهيئة المصرية العامة للكتاب القاهرة ابن تغرى النجوم الزاهرة فى ملوك مصر القاهرة دار الكتب الوثائق القومية مركز تحقيق التراث القاهرة جمال الدين الشيال استاذ التاريخ الاسلامى تاريخ مصر الاسلامية دار المعارف القاهرة جمال الغيطانى مقدمة سيرة الظاهر بيبرس الهيئة المصرية العامة للكتاب القاهرة حمدى السعداوي صراع الحضارات المماليك معروف اخوان الاسكندرية لطفى احمد نصار وسايل الترفيه فى عصر سلاطين المماليك الهيئة المصرية العامة للكتاب القاهرة المقريزى السلوك لمعرفة دول الملوك دار الكتب القاهرة المقريزى المواعظ الاعتبار بذكر الخطط الاثار مطبعة الادب القاهرة نور الدين خليل سيف الدين قطز حورس للنشر والتوزيع الاسكندرية قاسم عبده قاسم دكتور بين التاريخ الفولكلور عين للدراسات الانسانية الاجتماعية القاهرة قاسم عبده قاسم دكتور عصر سلاطين المماليك التاريخ السياسى الاجتماعى عين للدراسات الانسانية الاجتماعية القاهرة زاهية الدجانى دكتورة الظاهر بيبرس بين المغول والصليبيين دار الكتاب العربي بيروت سيرة الظاهر بيبرس الهيئة المصرية العامة للكتاب القاهرة الظاهر بيبرس دار المعارف القاهرة الموسوعة الثقافية فرانكلين للطباعة والنشر نيو يورك القاهرة the new encyclopædia britannica macropædia berton publisher سيرة الظاهر بيبرس تصنيف الظاهر بيبرس تصنيف ملاحم تصنيف ادب شعبى مصرى تصنيف فولكلور مصرى